Хваляваньні ў Лёндане (2011)

**Хваляваньні ў Лёндане** — масавыя хваляваньні, якія адбыліся з 6 жніўня па 7 жніўня 2011 году ў раёне  і іншых гарадзкіх раёнах Лёндану.

Паводле розных зьвестак, у беспарадках прымалі ўдзел ад 200 да 300 чалавек, якія былі ўзброеныя каменьнем, бутэлькамі з запальнаю сумесьсю і спадручнымі прадметамі. У выніку вулічных сутыкненьняў пацярпелі 26 паліцэйскіх, восем зь якіх былі шпіталізаваныя. 

## Гісторыя
### Перадумовы
Хваляваньням папярэднічала гібель ад рук паліцыі 29-гадовага грамадзяніна Вялікабрытаніі Марка Дугана (*Mark Duggan*) у часе перастрэлкі 4 жніўня 2011 году а 18:15 па мясцовым часе (у выніку страляніны быў паранены і адзін з паліцэйскіх).

Перастрэлка адбылася на мосьце Фэры Лэйн (*Ferry Lane bridge*) непадалёк ад станцыі мэтро Тотэнгэм Гэйл (*Tottenham Hale station*). Паводле папярэдніх вынікаў Незалежнай камісіі па скаргах на паліцыю (*Independent Police Complaints Commission*), Марк Дуган, сідзячы на заднім месцы таксі, стрэліў у паліцэйскага афіцэра ў вобласьць грудной клеткі ў часе таго, як той спрабаваў яго затрымаць (аўтамабіль быў спынены для праверкі). Куля, выпушчаная Дуганам засела ў паліцэйскай рацыі. Афіцэр, у сваю чаргу, адказаў двума стрэламі ў кірунку Дугана з свайго аўтаматычнага пісталета Heckler & Koch MP5.

Пазьней на месцы здарэньня была выяўленая незарэгістраваная прыватная зброя.

## Беспарадкі
### Тотэнгэм

6 жніўня 2011 году прыкладна 300 чалавек сабраліся на пратэсны марш непадалёк ад паліцэйскага пастарунку Тотэнгэму. Пратэсная акцыя арганізавалася сябрамі і сваякамі Дугана з мэтай «аднавіць справядлівасьць» («*justice for the family*»). Паводле відавочцаў, першапачаткова мітынг быў мірным, аднак а 20:20 набыў гвалтоўны характар — натоўп падпаліў дзьве паліцэйскія машыны і двухпавярховы мікрааўтобус. Таксама былі разрабаваныя некалькі навакольных крамаў. Паводле відавочцаў, як дарослыя, так і падлеткі пад’язджалі да крамаў на аўтамабілях і запаўнялі таварамі багажнікі. Паліцэйскія фургоны прыбылі на месца здарэньня з боку Тотэнгэм Гай Роўд (*Tottenham High Road*). Паведамлялася, што натоўп закідаў іх бутэлькамі з запальнаю сумесьсю. У выніку былі параненыя дваццаць шэсьць афіцэраў (адзін зь іх — у вобласьць галавы). Першапачаткова, праз масавыя беспарадкі, да загарэўшыхся будынкаў не маглі дабрацца пажарныя. Пазьней Лёнданская пажарная брыгада налічыла на тэрыторыі 49 асяродкаў пажару.

Карэспандэнт BBC News паведаміў, што машына каманды BBC television news таксама трапіла пад напады з боку бунтуючае моладзі. Некаторыя з карэспандэнцкіх груп пакінулі месца здарэньня праз магчымыя ўчынкі гвалту.

Паліцыя ўсталявала кардон вакол Паліцэйскага пастарунку Тотэнгэму і навакольных журналісцкіх груп з BBC і Sky.

### Ўуд Грын
На досьвітку 7 жніўня беспарадкі ўспыхнулі і ў навакольным раёне  (*Wood Green*), які знаходзіцца за дзьве мілі ад Тотэнгэму. Мясцовая інфраструктура зазнала моцную хвалю марадэрства.

## Наступствы
Сіламі падразьдзяленьня па барацьбе з стыхійнымі масавымі хваляваньнямі беспарадкі былі здушаныя. Лёнданская паліцыя арыштавала 42 меркаваных ўдзельнікаў акцыі. 

Уладальнікі крамаў ацэньваюць аказаную шкоду ў некалькі мільёнаў фунтаў. 

## Крыніцы

Катэгорыя:Злачыннасьць у Вялікабрытаніі
Катэгорыя:Масавыя беспарадкі
Катэгорыя:Злачыннасьць у 2011 годзе
Катэгорыя:Падзеі 6 жніўня
Катэгорыя:Гісторыя Лёндану